KOMISIJOS SPRENDIMAS
2007 m. liepos 18 d.
iš dalies keičiantis Sprendimą 2006/802/EB dėl kiaulienos, pagamintos iš gyvais praskiestais įprastiniais skiepais paskiepytų kiaulių Rumunijoje
(pranešta dokumentu Nr. C(2007) 3418)
(Tekstas svarbus EEE)
(2007/522/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
atsižvelgdama į 2001 m. spalio 23 d. Tarybos direktyvą 2001/89/EB dėl Bendrijos klasikinio kiaulių maro kontrolės priemonių (1), ypač į jos 19 straipsnio 3 dalies trečią pastraipą,
kadangi:
(1)
2006 m. lapkričio 23 d. Komisijos sprendimas 2006/802/EB, patvirtinantis klasikinio kiaulių maro likvidavimo laukinių kiaulių populiacijoje ir skubios laukinių kiaulių ir kiaulių kiaulininkystės ūkiuose vakcinacijos nuo šios ligos Rumunijoje planą (2), buvo priimtas siekiant toje valstybėje narėje kovoti su klasikiniu kiaulių maru.
(2)
To sprendimo 4 straipsnyje patvirtinamas 2006 m. rugsėjo 27 d. Rumunijos Komisijai pateiktas skubios kiaulių vakcinacijos nuo klasikinio kiaulių maro gyvais praskiestais įprastiniais skiepais kiaulininkystės ūkiuose planas (toliau - patvirtintas planas).
(3)
Sprendimo 2006/802/EB 5 straipsnio c punkte nustatyta, kad Rumunija užtikrina, jog kiauliena, pagaminta iš kiaulių, kurios paskiepytos laikantis to sprendimo 4 straipsnio nuostatų, būtų skirta tik privačiam namų ūkio vartojimui arba mažais kiekiais būtų tiekiama gamintojo tik galutiniam vartotojui arba vietinei rinkai toje pačioje savivaldybėje ir nebūtų išvežama į kitas valstybes nares. To sprendimo 5 straipsnio b punkte numatyta, kad tokia kiauliena turi būti ženklinama specialiu ženklu.
(4)
Patvirtintame plane numatyta, kad draudžiama išvežti namines kiaules, kiaulieną, kiaulienos produktus ir šalutinius tų kiaulių produktus iš mėgėjų ūkių, išskyrus tuos, kurie skirti kilmės ūkio šeimos vartojimui. Prireikus gyvi gyvūnai gali būti parduodami tik vietinėje rinkoje.
(5)
2007 m. gegužės 3 d. Rumunija pateikė Komisijai patvirtinto plano pakeitimą. Pagal patvirtintą planą su pakeitimais tam tikromis sąlygomis leidžiama pervežti kiaules iš mažesnių arba mėgėjų ūkių, jeigu joms buvo atlikta skubi vakcinacija gyvais praskiestais įprastiniais skiepais, kaip nustatyta Sprendimo 2006/802/EB 4 straipsnyje, tiesiai į skerdyklą, esančią kilmės ūkio apygardoje, o jeigu toje apygardoje skerdyklos nėra - į skerdyklą, esančią gretimoje apygardoje.
(6)
Be to, Rumunija paprašė taikyti jai laikiną nuostatą, leidžiančią nukrypti nuo Sprendimo 2006/802/EB 5 straipsnio c punkto iki 2007 m. rugpjūčio 31 d., kad galėtų iš tų kiaulių pagamintą mėsą parduoti apygardoje, atsižvelgiant į didelius sunkumus norint rasti pakankamą vietinę rinką savivaldybėje.
(7)
Patvirtinto plano pakeitimas ir prašymas taikyti nuostatą, leidžiančią nukrypti nuo Sprendimo 2006/802/EB 5 straipsnio c punkto, yra suderinami su klasikinio kiaulių maro likvidavimo tikslu. Tačiau gyvūnų sveikatos sumetimais leidžianti nukrypti nuostata turi būti taikoma laikantis tam tikrų sąlygų: visų pirma minėta kiauliena turėtų būti ženklinama specialiu ženklu siekiant užtikrinti visišką atsekamumą ir neturėtų būti išvežama į kitas valstybes nares.
(8)
Todėl Sprendimą 2006/802/EB reikėtų atitinkamai iš dalies pakeisti.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2006/802/EB iš dalies keičiamas taip:
1)
4 straipsnis pakeičiamas taip:
„4 straipsnis
Skubios kiaulių vakcinacijos nuo klasikinio kiaulių maro gyvais praskiestais įprastiniais skiepais kiaulininkystės ūkiuose planas
2006 m. rugsėjo 27 d. Rumunijos Komisijai pateiktas skubios kiaulių vakcinacijos nuo klasikinio kiaulių maro gyvais praskiestais įprastiniais skiepais kiaulininkystės ūkiuose priedo 4 punkte nurodytoje teritorijoje planas, iš dalies pakeistas 2007 m. gegužės 3 d. Komisijai pateiktu pakeitimu, yra patvirtinamas.“;
2)
įterpiamas šis 5a straipsnis:
„5a straipsnis
Nuostata, leidžianti nukrypti nuo 5 straipsnio c punkte nustatytos sąlygos
1. Nukrypdama nuo 5 straipsnio c punkto Rumunija gali leisti prekiauti kiauliena, pagaminta iš kiaulių, kurios paskiepytos laikantis 4 straipsnio nuostatų, vietinėje tų kiaulių kilmės ūkio apygardos rinkoje, jeigu:
a)
ji buvo įregistruota skerdykloje laikantis kompetentingos valdžios institucijos nurodymų;
b)
ji buvo laikoma ir sandėliuojama atskirai nuo kiaulienos, nenurodytos šiame straipsnyje;
c)
ji paženklinta specialiu sveikatos ar atpažinimo ženklu, kuris:
i)
skiriasi nuo 5 straipsnio b punkte nurodytų ženklų;
ii)
negali būti supainiotas su Bendrijos antspaudu, nurodytu Sprendimo 2006/779/EB 4 straipsnyje;
d)
ji gali būti siunčiama tik įmonėms, esančioms kiaulių kilmės ūkio apygardoje;
e)
prie jos pridėtas oficialiai paskirto veterinarijos gydytojo išduotas sertifikatas, kuriame nurodoma kiaulienos kilmė, atpažinimo ženklas ir paskirties vieta.
2. 1 dalyje nurodyta kiauliena į kitas valstybes nares nesiunčiama.“.
2 straipsnis
Rumunija nedelsdama imasi šiam sprendimui įvykdyti reikalingų priemonių ir jas paskelbia. Ji nedelsdama praneša Komisijai apie šias priemones.
3 straipsnis
1 straipsnio 2 punktas taikomas iki 2007 m. rugpjūčio 31 d.
4 straipsnis
Šis sprendimas skirtas valstybėms narėms.
Priimta Briuselyje, 2007 m. liepos 18 d.